title: A Törvényszék (EU) 2016/2387 határozata (2016. szeptember 14.) az eljárási szabályzat 105. cikkének (1) vagy (2) bekezdése alapján benyújtott tájékoztatásokra vagy mellékletekre alkalmazandó biztonsági szabályokról

text:
               24.12.2016

               HU

               Az Európai Unió Hivatalos Lapja

               L 355/18

         A TÖRVÉNYSZÉK (EU) 2016/2387 HATÁROZATA
   (2016. szeptember 14.)
   az eljárási szabályzat 105. cikkének (1) vagy (2) bekezdése alapján benyújtott tájékoztatásokra vagy mellékletekre alkalmazandó biztonsági szabályokról
   A TÖRVÉNYSZÉK,
   Tekintettel az eljárási szabályzatra és különösen annak 105. cikke (11) bekezdésére,
   Mivel:

               (1)

               Az eljárási szabályzat 105. cikkének (1) és (2) bekezdése értelmében a felperes vagy az alperes – saját kezdeményezésére vagy a Törvényszék által elrendelt bizonyításfelvétel keretében – az Európai Uniónak, illetve egy vagy több tagállamának a biztonságát vagy nemzetközi kapcsolatainak irányítását érintő tájékoztatásokat vagy mellékleteket nyújthat be. E rendelkezés (3)–(10) bekezdése tartalmazza az ilyen tájékoztatásokra vagy mellékletekre alkalmazandó eljárási szabályokat.

               (2)

               Figyelembe véve az érintett tájékoztatások vagy mellékletek érzékeny és bizalmas jellegét, az eljárási szabályzat 105. cikkében kialakított szabályok alkalmazása szükségessé teszi az e tájékoztatások vagy mellékletek magas szintű védelmének biztosítására irányuló megfelelő biztonsági rendelkezés megalkotását.

               (3)

               Ennek érdekében a biztonsági rendelkezést alkalmazni kell az eljárási szabályzat 105. cikkének (1) vagy (2) bekezdése alapján benyújtott minden olyan tájékoztatásra vagy mellékletre, amelyek az Európai Unió minősített adatait képezik, illetve amelyekkel kapcsolatban az azokat benyújtó felperes vagy alperes jelzi, hogy az ellenérdekű felperessel vagy alperessel való közlésük sértené az Uniónak, illetve egy vagy több tagállamának a biztonságát vagy nemzetközi kapcsolatainak irányítását, ideértve azt az esetet is, ha az említett tájékoztatások vagy mellékletek nem képezik az Európai Unió minősített adatait.

               (4)

               E tájékoztatások vagy mellékletek magas szintű védelmének biztosítása érdekében az említett tájékoztatások vagy mellékletek védelmét szolgáló alapelvek és biztonsági minimumszabályok azokat az alapelveket és biztonsági minimumszabályokat veszik alapul, amelyeket az uniós intézményeknek az Európai Unió minősített adatai (EUMA) védelmével kapcsolatos szabályai – különösen az Európai Unió Tanácsa, az Európai Parlament és az Európai Bizottság által elfogadott szabályok – szerint a SECRET UE / EU SECRET minősítésű adatok védelme érdekében alkalmaznak.

               (5)

               Az eljárási szabályzat 105. cikkének (1) vagy (2) bekezdése alapján benyújtott tájékoztatásokat vagy mellékleteket külön az Európai Unió Bíróságára jellemző, úgynevezett „FIDUCIA” jelöléssel kell ellátni, amely meghatározza azokat a biztonsági szabályokat, amelyeket az ilyen tájékoztatásokra vagy mellékletekre a Törvényszék előtti eljárás, fellebbezés esetén pedig a Bíróság előtti eljárás során is mindvégig alkalmazni kell. A FIDUCIA jelölés rávezetése és annak törlése nincs hatással a Törvényszékkel közölt adatok minősítésére.

               (6)

               A FIDUCIA adatokhoz való hozzáférést a „szükséges ismeret” elvének tiszteletben tartásával kell biztosítani,

         ELFOGADTA EZT A HATÁROZATOT:
   1. cikk
   Fogalmak
   A jelen határozatban:
   a)   „biztonsági hatóság”: az Európai Unió Bíróságának biztonságáért felelős, az Európai Unió Bírósága által kijelölt hatóság, amely a jelen határozatban meghatározott feladatok ellátását egészben vagy részben átruházhatja;
   b)   „FIDUCIA iroda”: az Európai Unió Bíróságának a FIDUCIA adatokat kezelő irodája;
   c)   „birtokos”: olyan, megfelelő engedéllyel rendelkező, a „szükséges ismeret” feltételének eleget tévő személy, aki FIDUCIA adat birtokában van, és ennek megfelelően felel annak védelméért;
   d)   „dokumentum”: bármilyen adat, fizikai formájától vagy jellemzőitől függetlenül;
   e)   „adat”: minden írásban vagy szóban tett tájékoztatás, adathordozótól és megfogalmazótól függetlenül;
   f)   „az Európai Unió minősített adatai” (EUMA): az uniós intézményeken belül e tárgyban alkalmazandó szabályok alapján, az Európai Unió biztonsági minősítése szerint ilyenként megjelölt bármilyen adat vagy anyag, amely az alábbi minősítési szintek valamelyikébe tartozik:

               —

               TRÈS SECRET UE / EU TOP SECRET;

               —

               SECRET UE / EU SECRET;

               —

               CONFIDENTIEL UE / EU CONFIDENTIAL;

               —

               RESTREINT UE / EU RESTRICTED.

         g)   „FIDUCIA adat”: a FIDUCIA jelöléssel ellátott bármilyen adat;
   h)   FIDUCIA adat „kezelése”: azon tevékenységek összessége, amelyeknek a FIDUCIA adatok a Törvényszék előtti eljárás során mindvégig, legkésőbb pedig az Európai Unió Bírósága alapokmánya 56. cikkének első bekezdése szerinti határidő lejártáig tárgyát képezhetik. Így beletartozik az ilyen adatok nyilvántartásba vétele, az azokba való betekintés, azok előállítása, másolása, tárolása, visszaszolgáltatása és megsemmisítése.
   2. cikk
   Cél és hatály
   (1)   A jelen határozat megállapítja azokat az alapelveket és biztonsági minimumszabályokat, amelyek a Törvényszék előtti eljárás keretében, legkésőbb pedig az Európai Unió Bírósága alapokmánya 56. cikkének első bekezdése szerinti határidő lejártáig a FIDUCIA adatok védelmét szolgálják.
   (2)   Ezek az alapelvek és biztonsági minimumszabályok alkalmazandók valamennyi FIDUCIA adatra, hasonlóképp azok minden olyan írásbeli vagy szóbeli felhasználására, valamint másolataira, amelyeket a jelen határozatban megállapított biztonsági szabályokkal összhangban adott esetben végezhetnek vagy készíthetnek.
   3. cikk
   A benyújtás és a visszaszolgáltatás szabályai
   A jelen határozatban kialakított szabályozás végrehajtása érdekében:

               —

               a felperes vagy az alperes értesíti a Törvényszék Hivatalát arról, hogy az eljárási szabályzat 105. cikkének (1) vagy (2) bekezdése szerinti tájékoztatásokat vagy mellékleteket melyik napon nyújtja be,

               —

               a felperes vagy az alperes az eljárási szabályzat 105. cikkének (1) vagy (2) bekezdése szerinti tájékoztatásokat vagy mellékleteket köteles a Hivatal képviselőjének kíséretében, a Hivatal nyitvatartási idejében benyújtani a FIDUCIA irodába,

               —

               az a felperes vagy alperes, aki az eljárási szabályzat 105. cikkének (1) vagy (2) bekezdése szerinti tájékoztatásokat vagy mellékleteket benyújtotta, köteles azokat a FIDUCIA irodában, a Hivatal képviselőjének jelenlétében visszavenni, amennyiben az eljárási szabályzat 105. cikkének (4) bekezdése alapján nem járul hozzá a közlésükhöz; az eljárási szabályzat 105. cikkének (7) bekezdése szerinti visszavonásuk esetén haladéktalanul, illetve az Európai Unió Bírósága alapokmánya 56. cikkének első bekezdése szerinti határidő lejártakor haladéktalanul, kivéve ha e határidőn belül fellebbezést nyújtottak be,

               —

               ha az Európai Unió Bírósága alapokmánya 56. cikkének első bekezdése szerinti határidőn belül a Törvényszék határozata ellen fellebbezést nyújtanak be, az ezen ügy keretében az eljárási szabályzat 105. cikkének (1) vagy (2) bekezdése alapján benyújtott tájékoztatásokat vagy mellékleteket a Bíróság rendelkezésére kell bocsátani. Ennek érdekében a Törvényszék hivatalvezetője azt követően, hogy értesítik őt e fellebbezésről, haladéktalanul levelet küld a Bíróság hivatalvezetőjének, amelyben értesíti őt arról, hogy az érintett tájékoztatásokat vagy mellékleteket a Bíróság rendelkezésére bocsátják. A Törvényszék hivatalvezetője ezzel egyidejűleg értesíti a biztonsági hatóságot arról, hogy az érintett tájékoztatásokat vagy mellékleteket a Bíróság rendelkezésére kell bocsátani, anélkül hogy az említett tájékoztatásokat vagy mellékleteket fizikailag elmozdítanák. Ezt az adatot a FIDUCIA iroda nyilvántartásba veszi. Az a felperes vagy alperes, aki e tájékoztatásokat vagy mellékleteket benyújtotta, köteles azokat a FIDUCIA irodában, a Bíróság Hivatala képviselőjének jelenlétében, a fellebbezési eljárást befejező határozat kézbesítését követően haladéktalanul visszavenni, kivéve ha az ügyet határozathozatal céljából visszautalták a Törvényszékhez,

               —

               az ügynek a Törvényszékhez való visszautalása esetén a Bíróság az érintett tájékoztatásokat vagy mellékleteket a fellebbezési eljárást befejező határozat kézbesítését követően haladéktalanul a Törvényszék rendelkezésére bocsátja. Ennek érdekében a Bíróság hivatalvezetője levelet küld a Törvényszék hivatalvezetőjének, amelyben értesíti őt arról, hogy az érintett tájékoztatásokat vagy mellékleteket a Törvényszék rendelkezésére bocsátják. A Bíróság hivatalvezetője ezzel egyidejűleg értesíti a biztonsági hatóságot arról, hogy az érintett tájékoztatásokat vagy mellékleteket a Törvényszék rendelkezésére kell bocsátani, anélkül hogy az említett tájékoztatásokat vagy mellékleteket fizikailag elmozdítanák. Ezt az adatot a FIDUCIA iroda nyilvántartásba veszi. Az a felperes vagy alperes, aki e tájékoztatásokat vagy mellékleteket benyújtotta, köteles azokat a FIDUCIA irodában, a Törvényszék Hivatala képviselőjének jelenlétében, az Európai Unió Bírósága alapokmánya 56. cikkének első bekezdése szerinti határidő lejártakor haladéktalanul visszavenni, kivéve ha e határidőn belül fellebbezést nyújtottak be.

         4. cikk
   A FIDUCIA jelölés
   (1)   A FIDUCIA iroda az eljárási szabályzat 105. cikkének (1) vagy (2) bekezdése alapján benyújtott valamennyi tájékoztatáson vagy mellékleten elhelyezi a FIDUCIA jelölést.
   (2)   A FIDUCIA iroda a FIDUCIA jelölést elhelyezi az összes olyan adaton is, amely egészben vagy részben átveszi az eljárási szabályzat 105. cikkének (1) vagy (2) bekezdése alapján benyújtott tájékoztatások vagy mellékletek tartalmát, valamint az ilyen tájékoztatások vagy mellékletek minden egyes másolatán.
   (3)   A FIDUCIA iroda a FIDUCIA jelölést elhelyezi a FIDUCIA iroda által a jelen határozat alapján létrehozott azon dokumentumokon és nyilvántartásokon is, amelyek jogosulatlan hozzáférhetővé tétele sérthetné az Uniónak, illetve egy vagy több tagállamának a biztonságát vagy nemzetközi kapcsolatainak irányítását.
   (4)   A FIDUCIA jelölést a FIDUCIA adatok valamennyi oldalára és adathordozójára láthatóan kell rávezetni.
   (5)   A FIDUCIA jelölés rávezetése és e jelölésnek a III. mellékletben megállapított feltételek mellett történő törlése nincs hatással a Törvényszékkel közölt adatok minősítésére.
   5. cikk
   A FIDUCIA adatok védelme
   (1)   A FIDUCIA adatok védelme az uniós intézményeken belül az EUMA védelme tárgyában alkalmazandó szabályokkal összhangban a SECRET UE / EU SECRET minősítésű EUMA-nak biztosított védelemmel egyenértékű.
   (2)   Bármely FIDUCIA adat birtokosa köteles azt a jelen határozattal összhangban védeni.
   6. cikk
   A biztonsági kockázat kezelése
   (1)   A FIDUCIA adatokat fenyegető kockázatokat olyan kockázatelemzési folyamat keretében kell kezelni, amelynek célja az ismert biztonsági kockázatok feltárása, az ilyen kockázatok elfogadható szintre történő csökkentésére irányuló biztonsági intézkedések meghatározása a jelen határozat alapelveivel és minimumszabályaival összhangban, valamint ezen intézkedések alkalmazása. Az ilyen intézkedések hatékonyságát a biztonsági hatóság folyamatosan értékeli.
   (2)   Azok a biztonsági intézkedések, amelyek a Törvényszék előtti eljárás során mindvégig, legkésőbb pedig az Európai Unió Bírósága alapokmánya 56. cikkének első bekezdése szerinti határidő lejártáig a FIDUCIA adatok védelmét szolgálják, arányban állnak különösen az érintett adatok vagy anyagok formájával, továbbá azok mennyiségével, a FIDUCIA iroda helyiségeinek elhelyezkedésével és felépítésével, valamint a szándékos károkozásokból és/vagy bűncselekményekből – a kémkedést, a szabotázst és a terrorizmust is ideértve – eredően helyi szinten fennálló fenyegetéssel.
   (3)   A jogosulatlan hozzáférés és hozzáférhetővé tétel, valamint az adatok és anyagok sértetlensége vagy rendelkezésre állása megszűnésének megelőzése érdekében az Európai Unió Bírósága belső szükséghelyzeti tervének figyelembe kell vennie a FIDUCIA adatok szükséghelyzet esetén való védelmének a szükségességét.
   (4)   A súlyos mulasztások vagy események által a FIDUCIA adatok kezelésére és tárolására gyakorolt hatások csökkentését szolgáló megelőző és helyreállító intézkedéseket az Európai Unió Bírósága belső szükséghelyzeti terve tartalmazza.
   7. cikk
   Személyekre vonatkozó biztonsági intézkedések
   (1)   A FIDUCIA adatokhoz való hozzáférés csak azon személyeknek biztosítható, akiknek:

               —

               szükségük van azok ismeretére,

               —

               a jelen cikk (2) bekezdésére is figyelemmel engedélyezték számukra a FIDUCIA adatokhoz való hozzáférést, valamint

               —

               tájékoztatták őket a felelősségükről.

         (2)   A Törvényszék bíráit a jogállásuknál fogva úgy kell tekinteni, mint akik a FIDUCIA adatokhoz való hozzáférési engedéllyel rendelkeznek.
   (3)   Azon eljárás szabályait, amelynek célja annak eldöntése, hogy az Európai Unió Bíróságának valamely tisztviselője vagy egyéb alkalmazottja számára a lojalitását, feddhetetlenségét és megbízhatóságát figyelembe véve engedélyezhető-e a FIDUCIA adatokhoz való hozzáférés, az I. melléklet tartalmazza.
   (4)   A FIDUCIA adatokhoz való hozzáférés engedélyezését megelőzően, majd azt követően rendszeres időközönként valamennyi érintett személyt tájékoztatni kell a FIDUCIA adatok jelen határozat szerinti védelme területén őket terhelő felelősségről, az érintett személyeknek pedig e felelősséget írásban tudomásul kell venniük.
   8. cikk
   Fizikai biztonság
   (1)   A „fizikai biztonság” alatt a FIDUCIA adatokhoz való jogosulatlan hozzáférés megakadályozását célzó fizikai és technikai védelmi intézkedések alkalmazását kell érteni.
   (2)   A fizikai biztonsági intézkedések célja a FIDUCIA iroda helyiségeibe megtévesztés vagy erőszak útján történő bármilyen behatolás megakadályozása, a jogosulatlan cselekményektől való elrettentés, továbbá azok megakadályozása és felderítése, valamint a FIDUCIA adatokhoz a szükséges ismeret elvével összhangban hozzáférési engedéllyel rendelkező, illetve nem rendelkező személyek közötti különbségtétel lehetővé tétele. Ezeket az intézkedéseket kockázatkezelési eljárás alapján kell meghatározni.
   (3)   A fizikai biztonsági intézkedéseket a FIDUCIA iroda azon helyiségei tekintetében kell bevezetni, amelyekben a FIDUCIA adatokat kezelik és tárolják. Ezen intézkedések célja, hogy az uniós intézményeken belül az EUMA védelme tárgyában alkalmazandó szabályokkal összhangban a SECRET UE / EU SECRET minősítésű EUMA-nak biztosított védelemmel egyenértékű védelmet biztosítsanak. Semmilyen FIDUCIA adat nem tárolható, sem pedig betekintés tárgyát nem képezheti a FIDUCIA iroda azon helyiségein kívül, amelyeket olyan területen belül alakítottak ki e célokra, amely maga is biztonsági terület.
   (4)   A FIDUCIA adatok védelmére csak olyan berendezések vagy eszközök használhatók, amelyek megfelelnek az uniós intézményeken belül az EUMA védelme tárgyában alkalmazandó szabályoknak.
   (5)   A jelen cikk alkalmazásának részletes szabályait a II. melléklet tartalmazza.
   9. cikk
   A FIDUCIA adatok kezelése
   (1)   A „FIDUCIA adatok kezelése” alatt azon adminisztratív intézkedések alkalmazását kell érteni, amelyek a FIDUCIA adatoknak a Törvényszék előtti eljárás során mindvégig, legkésőbb pedig az Európai Unió Bírósága alapokmánya 56. cikkének első bekezdése szerinti határidő lejártáig történő védelmére, valamint az ilyen adatok annak megelőzése és felderítése érdekében történő ellenőrzésére irányulnak, hogy azok szándékosan vagy véletlenszerűen illetéktelen személy tudomására jussanak vagy elvesszenek.
   (2)   A FIDUCIA adatok kezelésére irányuló intézkedések különösen a FIDUCIA adatok nyilvántartásba vételére, az azokba való betekintésre, azok előállítására, másolására, tárolására, visszaszolgáltatására és megsemmisítésére vonatkoznak.
   (3)   A FIDUCIA adatokat a kézhezvételük során és bármilyen kezelést megelőzően a FIDUCIA iroda nyilvántartásba veszi.
   (4)   A FIDUCIA iroda helyiségeit a biztonsági hatóság rendszeresen átvizsgálja.
   (5)   A jelen cikk alkalmazásának részletes szabályait a III. melléklet tartalmazza.
   10. cikk
   Az elektronikus úton kezelt FIDUCIA adatok védelme
   (1)   A FIDUCIA adatok kezelésére használt információs és kommunikációs rendszereket (számítógépeket és perifériákat) a FIDUCIA iroda helyiségeiben kell elhelyezni. E rendszereket minden informatikai hálózattól el kell szigetelni.
   (2)   Biztonsági intézkedéseket kell tenni a FIDUCIA adatok kezelésére használt informatikai berendezések az ellen történő védelme érdekében, hogy az ilyen adatok nem szándékos elektromágneses kisugárzás folytán illetéktelen személy tudomására jussanak (az uniós intézményeken belül az EUMA védelme tárgyában alkalmazandó szabályokkal összhangban a SECRET UE / EU SECRET minősítésű EUMA vonatkozásában alkalmazott biztonsági intézkedésekkel egyenértékű biztonsági intézkedések).
   (3)   Az információs és kommunikációs rendszereket a biztonsági hatóságnak akkreditálnia kell, amelynek meg kell győződnie arról, hogy e rendszerek megfelelnek az uniós intézményeken belül az EUMA védelme tárgyában alkalmazandó szabályoknak.
   (4)   A jelen cikk alkalmazásának részletes szabályait a IV. melléklet tartalmazza.
   11. cikk
   Külső beavatkozás esetén irányadó biztonság
   (1)   A „külső beavatkozás esetén irányadó biztonság” alatt a FIDUCIA adatok védelmének biztosítását szolgáló intézkedések olyan szerződő felek általi alkalmazását kell érteni, akiknek az informatikai hálózattól elszigetelt információs és kommunikációs rendszerek karbantartása keretében, vagy pedig a FIDUCIA adatok abból a célból történő sürgős elmozdítását igénylő beavatkozás során kell közreműködniük, hogy azokat biztonságos helyen helyezzék el.
   (2)   A biztonsági hatóság a valamely tagállamban nyilvántartásba vett szerződő feleket bízhat meg olyan feladatok elvégzésével, amelyek a szerződésük értelmében a FIDUCIA adatokhoz való hozzáféréssel járnak, vagy azt szükségessé teszik.
   (3)   A biztonsági hatóság gondoskodik arról, hogy a szerződések odaítélése során tiszteletben tartsák a jelen határozatban megállapított és a szerződésben említett biztonsági minimumszabályokat.
   (4)   Valamely szerződő fél személyi állományának tagjai csak azt követően férhetnek hozzá a FIDUCIA adatokhoz, hogy a biztonsági hatóság a Nemzeti Biztonsági Hatóság vagy bármely más illetékes biztonsági hatóság által a nemzeti jogszabályoknak és rendelkezéseknek megfelelően kibocsátott személyi biztonsági tanúsítvány alapján erre engedélyt adott nekik.
   (5)   A jelen cikk alkalmazásának részletes szabályait az V. melléklet tartalmazza.
   12. cikk
   A FIDUCIA adatok digitális terjesztésének, valamint közlésének és cseréjének kizártsága
   (1)   A FIDUCIA adatok digitális formában semmilyen esetben nem terjeszthetők.
   (2)   A Törvényszék a FIDUCIA adatokat sem az uniós intézmények, szervek, hivatalok vagy ügynökségek, sem a tagállamok, sem a jogvitában részt vevő egyéb felek, sem pedig harmadik személy részére nem továbbítja.
   13. cikk
   A biztonsági szabályok megsértése és a FIDUCIA adatok illetéktelen személy tudomására jutása
   (1)   A biztonsági szabályok megsértése valamely személy olyan cselekményét vagy mulasztását jelenti, amely ellentétes a jelen határozatban megállapított biztonsági szabályokkal.
   (2)   Az illetéktelen személy tudomására jutás akkor következik be, ha a biztonsági szabályok megsértése folytán egyes FIDUCIA adatok olyan személyek részére váltak egészben vagy részben hozzáférhetővé, akik nem rendelkeznek engedéllyel, vagy nem tekinthetők engedéllyel rendelkezőnek.
   (3)   A biztonsági szabályok minden tényleges vagy feltételezett megsértését haladéktalanul jelezni kell a biztonsági hatóságnak.
   (4)   Ha bebizonyosodik, vagy ésszerű indokok alapján feltételezhető, hogy egyes FIDUCIA adatok illetéktelen személy számára hozzáférhetővé váltak vagy elvesztek, a biztonsági hatóság a Törvényszék elnökével és hivatalvezetőjével szorosan együttműködve, az alkalmazandó rendelkezésekkel összhangban megtesz minden megfelelő intézkedést annak érdekében, hogy:

               a)

               erről értesítse azt a felperest vagy alperest, aki az érintett tájékoztatásokat vagy mellékleteket benyújtotta;

               b)

               a hatáskörrel rendelkező hatóságot közigazgatási vizsgálat megindítására hívja fel;

               c)

               értékelje az Uniónak, illetve egy vagy több tagállamának a biztonsága vagy nemzetközi kapcsolatainak irányítása tekintetében okozott esetleges kárt;

               d)

               elkerülje a tényállás megismétlődését, valamint

               e)

               a hatáskörrel rendelkező hatóságokat értesítse a megtett intézkedésekről.

         (5)   A jelen határozatban megállapított biztonsági szabályok megsértéséért felelős bármely személlyel szemben az irányadó rendelkezésekkel összhangban fegyelmi szankció alkalmazható. A FIDUCIA adatok illetéktelen személy tudomására jutásáért vagy elvesztéséért felelős bármely személlyel szemben az irányadó rendelkezésekkel összhangban fegyelmi szankció alkalmazható, és/vagy bírósági eljárás indítható.
   14. cikk
   A Törvényszék biztonsági szervezete
   (1)   A FIDUCIA adatoknak a jelen határozat alkalmazásával történő védelméről a FIDUCIA iroda gondoskodik.
   (2)   A jelen határozat megfelelő alkalmazásáért a biztonsági hatóság felelős. Ennek érdekében a biztonsági hatóság:

               a)

               alkalmazza az Európai Unió Bíróságának biztonsági politikáját, és azt időszakonként felülvizsgálja;

               b)

               ellenőrzi a jelen határozatnak a FIDUCIA iroda általi végrehajtását;

               c)

               adott esetben, a 13. cikkben megállapított feltételek mellett vizsgálatot rendel el a FIDUCIA adatok illetéktelen személy tudomására jutásának vagy elvesztésének bármely tényleges vagy feltételezett esete tárgyában;

               d)

               lefolytatja a FIDUCIA adatok védelmének biztosítására szolgáló, a FIDUCIA iroda helyiségeiben érvényes biztonsági intézkedések időszakos felülvizsgálatait.

         15. cikk
   Gyakorlati végrehajtási szabályok
   A jelen határozat gyakorlati végrehajtási szabályait a biztonsági hatóság a Törvényszék hivatalvezetőjével egyetértésben állapítja meg.
   16. cikk
   Hatálybalépés
   A jelen határozat az Európai Unió Hivatalos Lapjában való kihirdetését követő napon lép hatályba.

      Kelt Luxembourgban, 2016. szeptember 14-én.

         E. COULON

            hivatalvezető

         M. JAEGER

            elnök

      I. MELLÉKLET

         SZEMÉLYEKRE VONATKOZÓ BIZTONSÁGI INTÉZKEDÉSEK

                  1.

                  A jelen melléklet a határozat 7. cikke alkalmazásának szabályait tartalmazza.

                  2.

                  A Törvényszék hivatalvezetőjének feladata, hogy – saját felelősségi körén belül és szigorúan a szükséges mértékben – összeállítsa azon álláshelyek jegyzékét, amelyek esetében szükséges a FIDUCIA adatokhoz való hozzáférés, és amelyek következésképpen megkövetelik, hogy a Törvényszéken belül a szóban forgó álláshelyeket betöltő tisztviselők és egyéb alkalmazottak számára engedélyezzék a FIDUCIA adatokhoz való hozzáférést.

                  3.

                  A FIDUCIA adatokhoz való hozzáférés engedélyezése érdekében a FIDUCIA iroda az érintett tisztviselő vagy egyéb alkalmazott által kitöltött biztonsági kérdőívet megküldi azon tagállam Nemzeti Biztonsági Hatóságának, amely tagállamnak az érintett személy az állampolgára, vagy bármely más illetékes, az uniós intézményeken belül az EUMA védelme tárgyában alkalmazandó szabályokban megjelölt nemzeti hatóságnak (a továbbiakban: illetékes NBH), és felkéri, hogy folytasson le a SECRET UE / EU SECRET minősítési szintnek megfelelő biztonsági ellenőrzést.

                  4.

                  Az illetékes NBH a biztonsági ellenőrzés végén, az érintett tagállamban hatályos jogszabályoknak és rendelkezéseknek megfelelően eljárva értesíti a FIDUCIA irodát a szóban forgó ellenőrzés eredményéről.

                  5.

                  Amennyiben a biztonsági ellenőrzés végén az illetékes NBH bizonyosságot szerzett arról, hogy nincs olyan kedvezőtlen tájékoztatás, amely kétségbe vonhatná az érintett személy lojalitását, feddhetetlenségét és megbízhatóságát, az illetékes kinevezésre jogosult hatóság megadhatja ezen érintett személynek a FIDUCIA adatokhoz való hozzáférési engedélyt.

                  6.

                  Amennyiben a biztonsági ellenőrzés végén a fenti 5. pontban foglaltakról nem lehetett bizonyosságot szerezni, a kinevezésre jogosult hatóság erről értesíti az érintett személyt. Ilyen esetben a FIDUCIA iroda a kinevezésre jogosult hatóság utasítása alapján eljárva felkérheti az illetékes NBH-t, hogy adjon meg minden olyan további felvilágosítást, amelyet a rá vonatkozó nemzeti jogszabályoknak és rendelkezéseknek megfelelően megadhat. A biztonsági vizsgálat eredményének megerősítése esetén a FIDUCIA adatokhoz való hozzáférési engedély nem adható meg.

                  7.

                  A FIDUCIA adatokhoz való hozzáférési engedély öt évre érvényes. Az engedélyt vissza kell vonni, ha az érintett személy elhagyja azt az álláshelyet, amelynek esetében szükséges a FIDUCIA adatokhoz való hozzáférés, illetve ha a kinevezésre jogosult hatóság szerint olyan indokok állnak fenn, amelyek az engedély visszavonását igazolják.

                  8.

                  A FIDUCIA adatokhoz való hozzáférési engedély a 3–5. pont szerinti eljárásnak megfelelően megújítható.

                  9.

                  A FIDUCIA iroda a FIDUCIA adatokhoz való hozzáférési engedélyekről nyilvántartást vezet.

                  10.

                  Amennyiben olyan biztonsági kockázattal kapcsolatos információk jutnak a FIDUCIA iroda tudomására, amelyet a FIDUCIA adatokhoz való hozzáférési engedéllyel rendelkező személy jelent, a FIDUCIA iroda erről értesíti az illetékes kinevezésre jogosult hatóságot, a kinevezésre jogosult hatóság pedig felfüggesztheti a FIDUCIA adatokhoz való hozzáférést, vagy visszavonhatja az ilyen adatokhoz való hozzáférési engedélyt.

                  11.

                  Sürgős esetben a kinevezésre jogosult hatóság – az illetékes NBH-val folytatott konzultációt követően és a kedvezőtlen tájékoztatások hiányáról való meggyőződés érdekében lefolytatott előzetes vizsgálatok eredményeitől függően – az érintett tisztviselőknek és egyéb alkalmazottaknak a FIDUCIA adatokhoz való ideiglenes hozzáférési engedélyt adhat. Ezen ideiglenes engedély érvényessége a 3–5. pont szerinti eljárás végéig áll fenn, azonban nem haladhatja meg a biztonsági ellenőrzés lefolytatása iránti kérelemnek az illetékes NBH-hoz való benyújtásától számított hat hónapot.

                  12.

                  Azoknak a személyeknek, akik erre engedélyt kaptak, a FIDUCIA adatokhoz való hozzáférés előtt képzésen kell részt venniük, amelynek célja felkészíteni őket a FIDUCIA adatok kezelésével kapcsolatos felelősségük vállalására. A FIDUCIA adatokhoz való hozzáférés ténylegesen csak e képzést és a felelősség írásbeli tudomásulvételét követően gyakorolható.

      II. MELLÉKLET

         FIZIKAI BIZTONSÁG

      I.   BEVEZETÉS

                  1.

                  A jelen melléklet a határozat 8. cikke alkalmazásának szabályait tartalmazza. Megállapítja a FIDUCIA iroda azon helyiségeinek fizikai védelmére vonatkozó minimumszabályokat, amelyekben a FIDUCIA adatokat kezelik és tárolják.

                  2.

                  A fizikai biztonsági intézkedések célja a FIDUCIA adatokhoz való jogosulatlan hozzáférés megakadályozása az alábbiak révén:

                              a)

                              a FIDUCIA adatok megfelelő módon való kezelésének és tárolásának biztosítása;

                              b)

                              a FIDUCIA adatokhoz a szükséges ismeret elvével összhangban hozzáférési engedéllyel rendelkező, illetve nem rendelkező személyek közötti különbségtétel lehetővé tétele;

                              c)

                              elrettentő hatás a jogosulatlan cselekmények megakadályozásával és felderítésével, valamint

                              d)

                              a FIDUCIA iroda helyiségeibe megtévesztés vagy erőszak útján történő bármilyen behatolás megakadályozásával, illetve késleltetésével.

                  3.

                  A fizikai biztonsági intézkedéseket a FIDUCIA adatok fenyegetettségének értékelése alapján kell megválasztani. Ezek az intézkedések figyelembe veszik a FIDUCIA iroda helyiségeinek elhelyezkedését és felépítését. A biztonsági hatóság megállapítja az alábbi fizikai intézkedések mindegyike esetében elérendő biztonsági szintet:

                              a)

                              a védelmet igénylő terület határait védő kordon;

                              b)

                              az Európai Unió Bíróságának biztonsági irányítóközpontjával összekötött behatolásjelző rendszer;

                              c)

                              elektronikus vagy elektromechanikus eszközökkel működő és a biztonsági személyi állomány tagja által működtetett belépés-ellenőrzési rendszer;

                              d)

                              képzett, felügyelt és a FIDUCIA adatokhoz való hozzáférési engedéllyel rendelkező biztonsági személyi állomány;

                              e)

                              a biztonsági személyi állomány által működtetett és a behatolásjelző rendszerrel, valamint a belépés-ellenőrzési rendszerrel összekötött zártláncú videomegfigyelő rendszer;

                              f)

                              közvetlen vagy a videomegfigyelő rendszeren keresztüli hatékony megfigyelést lehetővé tevő biztonsági világítás;

                              g)

                              bármely más megfelelő fizikai intézkedés, amelynek célja a jogosulatlan belépéssel szembeni elrettentés vagy az ilyen belépés felderítése, illetve a valamely FIDUCIA adatba való betekintésnek, továbbá az ilyen adat elvesztésének vagy megrongálódásának a megelőzése.

            II.   A FIDUCIA ADATOK TÁROLÁSÁRA ÉS AZ AZOKBA VALÓ BETEKINTÉSRE SZOLGÁLÓ HELYISÉGEK

         Fizikailag védett tárolási és betekintési helyiségek kialakítása

                  4.

                  A FIDUCIA adatok tárolása és az azokba való betekintés céljából biztonsági helyiségeket kell kialakítani. A FIDUCIA adatok tárolása és az azokba való betekintés csak a FIDUCIA iroda olyan helyiségeiben történhet, amelyek minden szempontból megfelelnek az uniós intézményeken belül az EUMA védelme tárgyában alkalmazandó szabályoknak.

                  5.

                  E helyiségeken belül a FIDUCIA adatokat olyan biztonsági tárolóeszközökben kell tárolni, amelyek szintén minden szempontból megfelelnek az uniós intézményeken belül az EUMA védelme tárgyában alkalmazandó szabályoknak.

                  6.

                  A FIDUCIA iroda helyiségeibe semmilyen kommunikációs rendszer (telefon vagy egyéb elektronikai eszköz) nem vezethető be.

                  7.

                  A FIDUCIA iroda tárgyalóhelyiségét védeni kell a lehallgatással szemben. E helyiségben rendszeres időközönként elektronikus biztonsági átvizsgálást kell lefolytatni.

         Belépés a tárolási és betekintési helyiségekbe

                  8.

                  A FIDUCIA irodába való belépést videomegfigyelés alatt álló azonosító zsilipkapuval kell ellenőrizni.

                  9.

                  Azok a személyek, akik a FIDUCIA adatokhoz való hozzáférési engedéllyel rendelkeznek, továbbá akiket engedéllyel rendelkezőknek kell tekinteni, a FIDUCIA adatokba való betekintés céljából a jelen határozat 7. cikkének (1) és (2) bekezdésében megállapított feltételek mellett léphetnek be a FIDUCIA iroda helyiségeibe.

                  10.

                  A biztonsági hatóság kivételesen belépési engedélyt adhat engedéllyel nem rendelkező olyan személyeknek is, akiknek a FIDUCIA irodában való tartózkodása elengedhetetlenül szükséges, azzal a feltétellel, hogy az e helyiségekbe való belépés nem jelent hozzáférést a FIDUCIA adatokhoz, amelyek a biztonsági tárolóeszközökben elzárva maradnak. E személyek csak a FIDUCIA irodához tartozó olyan személy kíséretében és állandó felügyelete mellett léphetnek be, aki a FIDUCIA adatokhoz való hozzáférési engedéllyel rendelkezik.

                  11.

                  A FIDUCIA iroda helyiségeibe történő valamennyi belépést rögzíteni kell a belépések nyilvántartásában. E nyilvántartást az e helyiségekben elhelyezett munkaállomáson kell vezetni. Az e célra használt információs és kommunikációs rendszernek meg kell felelnie a határozat 10. cikkében, valamint IV. mellékletében megállapított biztonsági követelményeknek.

                  12.

                  A FIDUCIA adatok írásbeli felhasználását szabályozó védelmi intézkedések ugyanezen adatok szóbeli felhasználása esetén is alkalmazandók.

            III.   A FIDUCIA ADATOK VÉDELMÉRE SZOLGÁLÓ KULCSOK ÉS KOMBINÁCIÓK ELLENŐRZÉSE

                  13.

                  A biztonsági hatóság meghatározza a FIDUCIA iroda helyiségei és a biztonsági tárolóeszközök kulcsainak és kombinációinak kezelésére vonatkozó eljárásokat. Ezek az eljárások a jogosulatlan hozzáféréssel szembeni védelmet biztosítják.

                  14.

                  A kombinációkat meg kell jegyezniük a személyi állomány lehető legkisebb számú azon tagjainak, akiknek azokat ismerniük kell. A FIDUCIA adatok tárolására szolgáló biztonsági tárolóeszközök kombinációit az alábbi esetekben meg kell változtatni;

                              a)

                              új tárolóeszköz átvételekor;

                              b)

                              a kombinációt ismerő személyi állomány minden változásakor;

                              c)

                              ha az adatok ténylegesen vagy feltételezhetően illetéktelen személy tudomására jutottak;

                              d)

                              ha a záron karbantartást vagy javítást végeztek;

                              e)

                              legalább tizenkét havonta.

                  15.

                  A FIDUCIA adatok fizikai védelmét szolgáló műszaki berendezésnek meg kell felelnie az uniós intézményeken belül az EUMA védelme tárgyában alkalmazandó szabályoknak. E szabályok betartásáért a biztonsági hatóság felelős.

                  16.

                  A műszaki berendezést időszakosan át kell vizsgálni, és rendszeres időközönként karban kell tartani. A karbantartás során figyelembe kell venni az átvizsgálások eredményét annak biztosítása érdekében, hogy a berendezés folyamatosan a lehető leghatékonyabban működjön.

                  17.

                  A különböző biztonsági intézkedések és a teljes biztonsági rendszer hatékonyságát minden egyes átvizsgálás során újra kell értékelni.

      III. MELLÉKLET

         A FIDUCIA ADATOK KEZELÉSE

      I.   BEVEZETÉS

                  1.

                  A jelen melléklet a határozat 9. cikke alkalmazásának szabályait tartalmazza. Megállapítja azon adminisztratív intézkedéseket, amelyek a FIDUCIA adatoknak a Törvényszék előtti eljárás során mindvégig, legkésőbb pedig az Európai Unió Bírósága alapokmánya 56. cikkének első bekezdése szerinti határidő lejártáig történő védelmére, valamint az ilyen adatok annak megelőzése és felderítése érdekében történő ellenőrzésére irányulnak, hogy azok szándékosan vagy véletlenszerűen illetéktelen személy tudomására jussanak vagy elvesszenek.

            II.   A FIDUCIA ADATOK NYILVÁNTARTÁSA

                  2.

                  Létre kell hozni a FIDUCIA adatok nyilvántartását. A FIDUCIA iroda e nyilvántartást a FIDUCIA iroda helyiségeiben elhelyezett munkaállomáson vezeti. Az e nyilvántartás vezetésére használt információs és kommunikációs rendszernek meg kell felelnie a határozat 10. cikkében, valamint IV. mellékletében megállapított biztonsági követelményeknek.

            III.   A FIDUCIA ADATOK NYILVÁNTARTÁSBA VÉTELE

                  3.

                  A jelen határozat alkalmazásában a biztonsági célú nyilvántartásba vétel (a továbbiakban: nyilvántartásba vétel) alatt olyan eljárások alkalmazását kell érteni, amelyek lehetővé teszik a FIDUCIA adat életciklusának nyomon követését, ideértve a megsemmisítését is.

                  4.

                  A FIDUCIA adatok nyilvántartásba vételéről a FIDUCIA iroda gondoskodik.

                  5.

                  A FIDUCIA iroda az eljárási szabályzat 105. cikkének (1) vagy (2) bekezdése alapján benyújtott tájékoztatásokon vagy mellékleteken automatikusan elhelyezi a FIDUCIA jelölést. A FIDUCIA iroda a FIDUCIA adatot felveszi a FIDUCIA adatok nyilvántartásába.

                  6.

                  A FIDUCIA iroda a FIDUCIA adatok nyilvántartásához mellékelt jelentést készít, amelyben pontosan megjelöli az adat kézhezvételének körülményeit. Az adatot ezt követően az előző pontban megállapított szabályok szerint kell kezelni.

                  7.

                  A FIDUCIA adatnak az 5. és 6. pont alapján a FIDUCIA adatok nyilvántartásába történő felvétele azon eljárási nyilvántartásba vétel sérelme nélkül történik, amelyet a FIDUCIA adatokhoz való hozzáférési engedéllyel rendelkező személyek a Hivatalon belül végeznek.

            IV.   A FIDUCIA ADATOK KEZELÉSE

         Jelölés

                  8.

                  Ha az eljárási szabályzat 105. cikkének (1) vagy (2) bekezdése keretében EUMA-t vagy bármely egyéb olyan adatot nyújtanak be, amellyel kapcsolatban jelzik, hogy annak közlése sértené az Uniónak, illetve egy vagy több tagállamának a biztonságát vagy nemzetközi kapcsolatainak irányítását, a FIDUCIA iroda az ilyen adaton elhelyezi a FIDUCIA jelölést.

                  9.

                  A FIDUCIA jelölést a dokumentum minden egyes részén világosan és szabályosan el kell helyezni, függetlenül attól, hogy az adat milyen formában jelenik meg: papírváltozatban, hanganyagként, elektronikus vagy egyéb formában.

         FIDUCIA adat létrehozása

                  10.

                  A jelen határozat 4. cikkének (2) és (3) bekezdésében megjelölt FIDUCIA adatot csak olyan személy hozhat létre, aki a FIDUCIA adatokhoz való hozzáférési engedéllyel rendelkezik, vagy akit engedéllyel rendelkezőnek kell tekinteni.

                  11.

                  A FIDUCIA iroda minden létrehozott FIDUCIA adatot felvesz a FIDUCIA adatok nyilvántartásába.

                  12.

                  Minden létrehozott FIDUCIA adatra alkalmazandó a FIDUCIA adatok kezelésére vonatkozó, a jelen határozatban és annak mellékleteiben megállapított valamennyi szabály.

         A FIDUCIA jelölés törlése

                  13.

                  A FIDUCIA adatok jelölése két esetben kerül eltávolításra:

                              a)

                              Ha az a felperes vagy alperes, aki a FIDUCIA adatot benyújtotta, engedélyezi annak az ellenérdekű felperes vagy alperes részére történő megküldését, akkor az eredetileg megküldött adat, valamint az ezen adat alapján létrehozott valamennyi adat FIDUCIA jelölését el kell távolítani;

                              b)

                              Ha a FIDUCIA adatot visszaadják annak a felperesnek vagy alperesnek, aki azt benyújtotta.

                  14.

                  A FIDUCIA jelölés törlését a FIDUCIA iroda végzi el, amely e törlést felveszi a FIDUCIA adatok nyilvántartásába.

                  15.

                  A FIDUCIA jelölés törlése nem jelenti az EUMA minősítésének megszüntetését.

            V.   A FIDUCIA ADATOK MÁSOLATAI

                  16.

                  A FIDUCIA adatokról nem készíthetők másolatok, kivéve ha azok elengedhetetlenül szükségesek. Ez utóbbi esetben a másolatokat a FIDUCIA iroda készíti el, amely azokat számozással látja el és nyilvántartásba veszi.

                  17.

                  A másolatokra alkalmazandó a jelen határozatban és annak mellékleteiben megállapított valamennyi biztonsági szabály.

            VI.   A FIDUCIA ADATOK MEGSEMMISÍTÉSE

                  18.

                  Ha az eljárási szabályzat 105. cikkének (1) vagy (2) bekezdése alapján benyújtott tájékoztatásokat vagy mellékleteket visszaadják annak a felperesnek vagy alperesnek, aki azokat benyújtotta, akkor minden olyan adatot, amely egészben vagy részben átveszi az ilyen tájékoztatások vagy mellékletek tartalmát, az esetleg készített másolatokkal együtt meg kell semmisíteni.

                  19.

                  A FIDUCIA adatoknak a 18. pont szerinti megsemmisítését a FIDUCIA iroda az uniós intézményeken belül az EUMA védelme tárgyában alkalmazandó szabályoknak megfelelő módszerek alkalmazásával végzi annak érdekében, hogy megakadályozza azok teljes vagy részleges rekonstruálását.

                  20.

                  A FIDUCIA adatoknak a 18. pont szerinti megsemmisítését olyan tanú jelenlétében kell végezni, aki a FIDUCIA adatokhoz való hozzáférési engedéllyel rendelkezik.

                  21.

                  A FIDUCIA iroda a megsemmisítésről jegyzőkönyvet készít.

                  22.

                  A megsemmisítésről készített jegyzőkönyvet mellékelni kell a FIDUCIA adatok nyilvántartásához. A jegyzőkönyv egy másolatát meg kell küldeni annak a felperesnek vagy alperesnek, aki az érintett dokumentumot benyújtotta.

      IV. MELLÉKLET

         AZ ELEKTRONIKUS ÚTON KEZELT FIDUCIA ADATOK VÉDELME

                  1.

                  A jelen melléklet a határozat 10. cikke alkalmazásának szabályait tartalmazza.

                  2.

                  A FIDUCIA adatok kezelésére csak olyan elektronikai készülékek (munkaállomások, nyomtatók, fénymásolók) használhatók, amelyek nincsenek összekötve az informatikai hálózattal, és amelyeket a FIDUCIA iroda helyiségeiben helyeztek el.

                  3.

                  A FIDUCIA adatok kezelésére használt valamennyi elektronikai készüléknek meg kell felelnie az uniós intézményeken belül az EUMA védelme tárgyában alkalmazandó szabályoknak. E készülékek biztonságáról a teljes életciklusuk alatt gondoskodni kell.

                  4.

                  Az internethez és az egyéb eszközökhöz (LAN, WLAN, Bluetooth stb.) való bármilyen kapcsolódás lehetőségét állandó jelleggel ki kell iktatni.

                  5.

                  A munkaállomásokat megfelelő vírusvédelemmel kell ellátni. A vírusvédelmet olyan CD-ROM-mal vagy USB-kulccsal kell frissíteni, amelyeket kizárólag erre a célra használnak.

                  6.

                  A nyomtatók és a fénymásolók memóriáit minden karbantartási művelet előtt törölni kell.

                  7.

                  Az I. melléklet szerinti ellenőrzések lefolytatására irányuló felkérések kezelésére csak az uniós intézményeken belül az EUMA védelme tárgyában alkalmazandó szabályoknak megfelelően jóváhagyott kriptográfiai termékek használhatók.

      V. MELLÉKLET

         KÜLSŐ BEAVATKOZÁS ESETÉN IRÁNYADÓ BIZTONSÁG

                  1.

                  A jelen melléklet a határozat 11. cikke alkalmazásának szabályait tartalmazza.

                  2.

                  A szerződő felek csak az informatikai hálózattól elszigetelt információs és kommunikációs rendszerek karbantartása keretében, vagy pedig a FIDUCIA adatok abból a célból történő sürgős elmozdítását igénylő beavatkozás során férhetnek hozzá a FIDUCIA adatokhoz, hogy azokat biztonságos helyen helyezzék el.

                  3.

                  A biztonsági hatóság a külső beavatkozásra vonatkozó olyan iránymutatásokat dolgoz ki, amelyek kiterjednek különösen a szerződő felek személyi biztonsági tanúsítványára, valamint az e melléklet szerinti szerződések tartalmára.

                  4.

                  Az informatikai hálózattól elszigetelt információs és kommunikációs rendszerek karbantartására irányuló pályázati eljárásokkal kapcsolatos dokumentumokat, valamint az e tárgyban kötött szerződést FIDUCIA jelöléssel kell ellátni, amennyiben azok olyan adatokat tartalmaznak, amelyek jogosulatlan hozzáférhetővé tétele sérthetné az Uniónak, illetve egy vagy több tagállamának a biztonságát vagy nemzetközi kapcsolatainak irányítását. E szerződés biztonsági melléklete tartalmazza azokat a rendelkezéseket, amelyek a szerződő féllel szemben előírják a jelen határozatban megállapított minimumszabályok tiszteletben tartását. E minimumszabályok tiszteletben tartásának elmulasztása elegendő indokot jelenthet a szerződés felbontására.

                  5.

                  Annak a szerződésnek, amely a FIDUCIA adatok abból a célból történő sürgős elmozdítását igénylő beavatkozásokkal jár, hogy azokat biztonságos helyen helyezzék el, tartalmaznia kell azon biztonsági őrök számát, akiknek személyi biztonsági tanúsítvánnyal kell rendelkezniük. E szerződés a lefolytatandó eljárásokat illetően semmilyen konkrét adatot nem tartalmazhat. E szerződést nem látják el FIDUCIA jelöléssel.

                  6.

                  A szerződő fél nem vehet igénybe alvállalkozót a pályázati felhívásban és a szerződésben megjelölt olyan tevékenységek elvégzésére, amelyek a FIDUCIA adatokhoz való hozzáféréssel járnak, vagy azt szükségessé teszik.


title: 2008/261/EK: A Tanács határozata ( 2008. február 28. ) az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő aláírásáról és egyes rendelkezéseinek ideiglenes alkalmazásáról

text:
               26.3.2008

               HU

               Az Európai Unió Hivatalos Lapja

               L 83/3

      A TANÁCS HATÁROZATA

   (2008. február 28.)
   az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő aláírásáról és egyes rendelkezéseinek ideiglenes alkalmazásáról
   (2008/261/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 62. cikkére, 63. cikke 3. pontjának a) és b) alpontjára, a 66. és 95. cikkére, összefüggésben annak 300. cikke (2) bekezdése első albekezdésének második mondatával,
   tekintettel a Bizottság javaslatára,
   mivel:

               (1)

               A Tanács 2006. február 27-én engedélyezte a tárgyalások megkezdését a Liechtensteini Hercegséggel és a Svájci Államszövetséggel a Liechtensteinnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló, 2004. október 26-i megállapodáshoz való csatlakozásáról szóló jegyzőkönyvvel (a továbbiakban: a megállapodás és a jegyzőkönyv) kapcsolatosan. A tárgyalások lezárultak és a jegyzőkönyvet Brüsszelben, 2006. június 21-én parafálták.

               (2)

               Későbbi időpontban történő megkötésére figyelemmel, kívánatos a jegyzőkönyv aláírása.

               (3)

               A jegyzőkönyv előírja egyes rendelkezéseinek ideiglenes alkalmazását. Ezeket a rendelkezéseket a jegyzőkönyv hatálybalépéséig ideiglenesen alkalmazni kell.

               (4)

               Az Európai Unióról szóló szerződés VI. címének hatálya alá tartozó schengeni vívmányok továbbfejlesztését illetően helyénvaló az 1999/437/EK határozatot (1) értelemszerűen alkalmazni a Liechtensteini Hercegséggel fennálló kapcsolatokra is.

               (5)

               Ez a határozat nem érinti az Egyesült Királyság helyzetét az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyv, valamint a Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozat (2) értelmében.

               (6)

               Ez a határozat nem érinti Írország helyzetét az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyv, valamint Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozat (3) értelmében.

               (7)

               Ez a határozat nem érinti Dánia helyzetét az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv értelmében,

         A KÖVETKEZŐKÉPPEN HATÁROZOTT:
   1. cikk
   A Tanács elnöke felhatalmazást kap, hogy kijelölje az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyvnek és a kapcsolódó okmányoknak – a jegyzőkönyv későbbi időpontban való megkötésére figyelemmel – az Európai Közösség nevében történő aláírására jogosult személy(eke)t.
   A jegyzőkönyv és a kapcsolódó okmányok szövegét csatolták e határozathoz (4).
   2. cikk
   E határozatot a jegyzőkönyv 2. cikkének (1) és (2) bekezdésében felsorolt rendelkezések hatálya alá tartozó területekre és azok továbbfejlesztésére annyiban kell alkalmazni, amennyiben az ilyen rendelkezésekhez az Európai Unióról szóló szerződés jogalapot nyújt, vagy az 1999/436/EK tanácsi határozat (5) megállapította, hogy ilyen jogalappal rendelkeznek.
   3. cikk
   Az 1999/437/EK határozat 1–4. cikkének rendelkezéseit értelemszerűen alkalmazni kell Liechtensteinnek az Európai Unióról szóló szerződés VI. címének hatálya alá tartozó schengeni vívmányok végrehajtására, alkalmazására és fejlesztésére irányuló társulására is.
   4. cikk
   A jegyzőkönyv 9. cikkének (2) bekezdésével összhangban a jegyzőkönyv 1. és 4. cikke, valamint 5. cikke (2) bekezdése a) pontjának első mondatát, továbbá a megállapodás 3. cikkének (1), (2), (3) és (4) bekezdésében, valamint 4., 5. és 6. cikkében foglalt jogokat és kötelezettségeket a jegyzőkönyv aláírásától annak hatálybalépéséig ideiglenesen alkalmazni kell.

      Kelt Brüsszelben, 2008. február 28-án.

            a Tanács részéről

            az elnök

         D. MATE

      (1)  A Tanács határozata (1999. május 17.) az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176., 1999.7.10., 31. o.).

      (2)  HL L 131., 2000.6.1., 43. o.

      (3)  HL L 64., 2002.3.7., 20. o.

      (4)  Az 16462/06 tanácsi dokumentum a következő címen található: http://register.consilium.europa.eu

      (5)  HL L 176., 1999.7.10., 17. o.


title: 2011/285/EU: A Tanács határozata ( 2011. május 12. ) az Európai Unió és a Vietnami Szocialista Köztársaság kormánya között a légi közlekedési szolgáltatások bizonyos kérdéseiről szóló megállapodás megkötéséről

text:
               19.5.2011

               HU

               Az Európai Unió Hivatalos Lapja

               L 132/5

         A TANÁCS HATÁROZATA
   (2011. május 12.)
   az Európai Unió és a Vietnami Szocialista Köztársaság kormánya között a légi közlekedési szolgáltatások bizonyos kérdéseiről szóló megállapodás megkötéséről
   (2011/285/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben a 218. cikk (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               2003. június 5-i határozatával a Tanács felhatalmazta a Bizottságot, hogy tárgyalásokat kezdeményezzen harmadik országokkal a meglévő kétoldalú megállapodások egyes rendelkezéseinek egy uniós szintű megállapodással való felváltásáról.

               (2)

               A Bizottság az Unió nevében tárgyalásokat folytatott a Vietnami Szocialista Köztársaság kormányával egy, a légi közlekedési szolgáltatások bizonyos kérdéseiről szóló megállapodás megkötéséről, a 2003. június 5-i határozat mellékletében foglalt mechanizmusokkal és irányelvekkel összhangban.

               (3)

               A megállapodást az Unió nevében aláírták, a megállapodás egy későbbi időpontban történő megkötésére figyelemmel.

               (4)

               A megállapodást ennek megfelelően jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Unió és a Vietnami Szocialista Köztársaság kormánya között a légi közlekedési szolgáltatások bizonyos kérdéseiről létrejött megállapodást (1) az Unió nevében a Tanács jóváhagyja.
   2. cikk
   A Tanács elnöke felhatalmazást kap, hogy kijelölje a megállapodás 7. cikkének (1) bekezdése szerinti értesítés megtételére jogosult személyt vagy személyeket.
   3. cikk
   Ez a határozat az elfogadásának napján lép hatályba.

      Kelt Brüsszelben, 2011. május 12-én.

            a Tanács részéről

            az elnök

         PINTÉR S.

      (1)  HL L 288., 2010.11.5., 2. o.


title: A Politikai és Biztonsági Bizottság (KKBP) 2015/958 határozata (2015. június 17.) az Európai Uniónak a földközi-tengeri térség déli középső részén folytatott katonai műveletéhez (EUNAVFOR MED) az EU-erők parancsnokának kinevezéséről (EUNAVFOR MED/1/2015)

text:
               20.6.2015

               HU

               Az Európai Unió Hivatalos Lapja

               L 156/24

         A POLITIKAI ÉS BIZTONSÁGI BIZOTTSÁG (KKBP) 2015/958 HATÁROZATA
   (2015. június 17.)
   az Európai Uniónak a földközi-tengeri térség déli középső részén folytatott katonai műveletéhez (EUNAVFOR MED) az EU-erők parancsnokának kinevezéséről (EUNAVFOR MED/1/2015)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikkére,
   tekintettel az Európai Uniónak a földközi-tengeri térség déli középső részén folytatott katonai műveletéről (EUNAVFOR MED) szóló, 2015. május 18-i (KKBP) 2015/778 tanácsi határozatra (1) és különösen annak 6. cikkére,
   mivel:

               (1)

               A (KKBP) 2015/778 határozat 6. cikkének (1) bekezdése értelmében a Tanács felhatalmazta a Politikai és Biztonsági Bizottságot az EU-erők parancsnokának kinevezéséről szóló határozatok meghozatalára.

               (2)

               Az EU műveleti parancsnoka azt javasolta, hogy Andrea GUEGLIO ellentengernagyot nevezzék ki az EUNAVFOR MED művelethez az EU-erők parancsnokává.

               (3)

               Az EU Katonai Bizottsága támogatja a javaslatot.

               (4)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Andrea GUEGLIO ellentengernagyot nevezi ki az EU-erők parancsnokává az Európai Uniónak a földközi-tengeri térség déli középső részén folytatott katonai műveletéhez (EUNAVFOR MED).
   2. cikk
   Ez a határozat az elfogadásának napján lép hatályba.

      Kelt Brüsszelben, 2015. június 17-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 122., 2015.5.19., 31. o.


title: A Tanács (EU) 2015/354 határozata ( 2015. március 2. ) az Európai Beruházási Bank égisze alatt létrehozott Beruházási Keret Bizottság eljárási szabályzatának elfogadásáról

text:
               5.3.2015

               HU

               Az Európai Unió Hivatalos Lapja

               L 61/10

         A TANÁCS (EU) 2015/354 HATÁROZATA
   (2015. március 2.)
   az Európai Beruházási Bank égisze alatt létrehozott Beruházási Keret Bizottság eljárási szabályzatának elfogadásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre,
   tekintettel az Európai Unió működéséről szóló szerződésre,
   tekintettel a tagállamok kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (1) (a továbbiakban: belső megállapodás) és különösen annak 9. cikke (2) bekezdésére,
   tekintettel az Európai Beruházási Bank javaslatára,
   mivel:

               (1)

               Az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között Cotonouban 2000. június 23-án aláírt (2), először Luxembourgban 2005. június 25-én (3), másodszor Ouagadougouban 2010. június 22-én (4) módosított partnerségi megállapodás (a továbbiakban: az AKCS–EU partnerségi megállapodás) pénzügyi jegyzőkönyvek meghatározásáról rendelkezik minden ötéves időtartamra.

               (2)

               A tagállamok kormányainak a Tanács keretében ülésező képviselői 2013. június 26-án belső megállapodást fogadtak el az AKCS–EK partnerségi megállapodással összhangban a tagállamok kormányainak képviselőiből és a Bizottság egy képviselőjéből álló bizottságnak (a továbbiakban: Beruházási Keret Bizottság) az Európai Beruházási Bank (EBB) égisze alatt történő létrehozásáról.

               (3)

               2014. november 17-én – a Bizottsággal történő konzultációt követően – az EBB a Beruházási Keret Bizottság eljárási szabályzatának elfogadásáról szóló határozatra vonatkozóan javaslatot nyújtott be a Tanácsnak.

               (4)

               A Beruházási Keret Bizottság eljárási szabályzatának meghatározásakor figyelemmel kell lenni a 2013/755/EU tanácsi határozat (5) és az (EU) 2015/322 tanácsi rendelet (6) vonatkozó rendelkezéseire,

         ELFOGADTA EZT A HATÁROZATOT:
   1. cikk
   A Tanács elfogadja az Európai Beruházási Bank égisze alatt létrehozott Beruházási Keret Bizottságnak a mellékletben rögzített eljárási szabályzatát.
   2. cikk
   Ez a határozat az Európai Unió Hivatalos Lapjában történő kihirdetését követő napon lép hatályba.

      Kelt Brüsszelben, 2015. március 2-án.

            a Tanács részéről

            az elnök

         D. REIZNIECE-OZOLA

      (1)  HL L 210., 2013.8.6., 1. o.

      (2)  HL L 317., 2000.12.15., 3. o.

      (3)  HL L 287., 2005.10.28., 4. o.

      (4)  HL L 287., 2010.11.4., 3. o.

      (5)  A Tanács 2013/755/EU határozata (2013. november 25.) az Európai Unió és a tengerentúli országok és területek társulásáról (tengerentúli társulási határozat) (HL L 344., 2013.12.19., 1. o.).

      (6)  A Tanács (EU) 2015/322 rendelete (2015. március 2.) a 11. Európai Fejlesztési Alap végrehajtásáról (HL L 58., 2015.3.3., 1. o.).

      MELLÉKLET

         AZ EURÓPAI BERUHÁZÁSI BANK ÉGISZE ALATT LÉTREHOZOTT BERUHÁZÁSI KERET BIZOTTSÁG ELJÁRÁSI SZABÁLYZATA

      1. cikk
      (1)   A Beruházási Keret Bizottság (a továbbiakban: a BK-bizottság) a tagállamok egy-egy képviselőjéből és a Bizottság egy képviselőjéből áll. Csak a tagállamok által kijelölt BK-bizottsági tagok vagy azok helyettesei rendelkeznek szavazati joggal.
      (2)   A BK-bizottság elnökét és alelnökét a BK-bizottság maga választja a tagállamokat a BK-bizottságban képviselő tagok közül, kétéves időtartamra. A választásra a BK-bizottság első ülésének kezdetén, titkos szavazással kerül sor. Az elnököt a jelöltek közül a 3. cikk szabályai szerinti minősített többséggel kell megválasztani. Az alelnök megválasztása ugyanilyen módon történik.
      (3)   Az Európai Beruházási Bank (a továbbiakban: a bank) biztosítja a BK-bizottság számára a titkárságot és a támogató szolgáltatásokat.
      (4)   Minden tagállam egy képviselőt és egy póttagot jelölhet, akik a tagállam nevében a szavazati jogot gyakorolják. A póttag a BK-bizottság ülésein megfigyelőként vehet részt, szavazni csak a tagállami képviselő távollétében jogosult. Kivételes körülmények között, ha sem a képviselő, sem a póttag nem tud a BK-bizottság ülésén részt venni, a képviselő meghatalmazást adhat egy másik képviselőnek, vagy a tagállam eseti megbízásával kijelölt harmadik személy helyettesítheti őket. A tagállamok képviselőik és póttagjaik nevét és címét az Európai Unió melletti állandó képviseleteiken keresztül eljuttatják a bankhoz és a Tanács Főtitkárságához.
      (5)   A Bizottság egy képviselőt és egy póttagot jelöl a BK-bizottság ülésein történő részvételre, nevüket eljuttatja a bankhoz és a Tanács Főtitkárságához. A megbízottak munkáját a Bizottság más tisztviselői és alkalmazottai is segíthetik.
      (6)   A bank két tisztviselőt jelöl a BK-bizottság ülésein és munkájában történő részvételre, nevüket eljuttatja a Bizottsághoz és a Tanács Főtitkárságához. A megbízottak munkáját a bank más tisztviselői is segíthetik.
      (7)   A Tanács Főtitkárságának képviselője és az Európai Külügyi Szolgálat (EKSZ) képviselője meghívást kapnak a BK-bizottság üléseire, azokon megfigyelőkként vehetnek részt.
      2. cikk
      A BK-bizottságot, amely évente legalább négy alkalommal ülésezik a bank luxemburgi székhelyén, az elnök hívja össze. Bármelyik BK-bizottsági tag vagy a bank kérelme alapján az elnök további üléseket is összehívhat.
      Az ülésekre szóló meghívókat az ülések javasolt részletes napirendjével és az 5. cikk (1) bekezdésében meghatározott, tárgyhoz tartozó dokumentumokkal együtt a titkárság küldi meg a BK-bizottság tagjai és póttagjai, a Tanács Főtitkársága, a Bizottság, valamint az EKSZ részére.
      3. cikk
      A BK-bizottság minden kérdésben minősített többséggel határoz, amelyhez legalább tizenöt tagállamnak 721 támogató szavazata szükséges az 1 000 szavazatból. A blokkoló kisebbség 280 szavazatból áll. A tagállamok képviselőinek szavazatait az alábbiak szerint kell súlyozni:

                  Tagállam

                  Szavazatok

                  Belgium

                  33

                  Bulgária

                  2

                  Cseh Köztársaság

                  8

                  Dánia

                  20

                  Németország

                  206

                  Észtország

                  1

                  Írország

                  9

                  Görögország

                  15

                  Spanyolország

                  79

                  Franciaország

                  178

                  Horvátország

                  2

                  Olaszország

                  125

                  Ciprus

                  1

                  Lettország

                  1

                  Litvánia

                  2

                  Luxemburg

                  3

                  Magyarország

                  6

                  Málta

                  1

                  Hollandia

                  48

                  Ausztria

                  24

                  Lengyelország

                  20

                  Portugália

                  12

                  Románia

                  7

                  Szlovénia

                  2

                  Szlovákia

                  4

                  Finnország

                  15

                  Svédország

                  29

                  Egyesült Királyság

                  147

                  Összesen

                  1 000

            4. cikk
      (1)   Ezen eljárási szabályzat 3. cikkében és az (EU) 2015/322 tanácsi rendelet (1) (a továbbiakban: a végrehajtásról szóló rendelet) 16. cikkében meghatározott feltételek szerint a BK-bizottság:

                  a)

                  a beruházási keret tekintetében jóváhagyja:

                              i.

                              az operatív iránymutatásokat és a vonatkozó módosító javaslatokat;

                              ii.

                              a beruházási stratégiákat és üzleti terveket, beleértve a végrehajtási rendelet 16. cikke (2) bekezdésének b) pontja szerinti teljesítménymutatókat is;

                              iii.

                              az éves jelentéseket, beleértve a pénzügyi kimutatásokat is;

                              iv.

                              minden egyéb általános szakpolitikai dokumentumot, beleértve az értékelő jelentéseket is;

                  b)

                  véleményezi az alábbiakat:

                              i.

                              a beruházási keretből történő finanszírozásra tett valamennyi javaslatot;

                              ii.

                              minden olyan javaslatot, amely az AKCS–EU partnerségi megállapodás és a tengerentúli társulási határozat keretében a bank saját forrásaiból történő finanszírozásra irányul, beleértve azokat is, amelyekről a Bizottság kedvezőtlen véleményt bocsátott ki;

                              iii.

                              a kamattámogatást tartalmazó projektek esetén a kamattámogatás alkalmazásáról;

                              iv.

                              a bank eredménymérési keretrendszerének kidolgozására tett javaslatokat, annyiban, amennyiben ez a keretrendszer alkalmazandó az AKCS–EU partnerségi megállapodás keretében folytatott műveletekre;

                              v.

                              az operatív iránymutatásokban meghatározott általános elveken alapuló egyéb javaslatokat.

            A kis értékű műveletek jóváhagyási folyamatának ésszerűsítése érdekében a BK-bizottság kedvező véleményt nyilváníthat a bank globális elosztásra (kamattámogatás, technikai segítségnyújtás esetén) vagy globális engedélyezésre (hitelnyújtás, tőkefinanszírozás esetén) vonatkozó javaslatairól, a végrehajtásról szóló rendelet 16. cikke (3) bekezdésének megfelelően.
      A Bank irányító testületei ezen túlmenően időről időre kérhetik, hogy a BK-bizottság nyilvánítson véleményt a bank AKCS-országokban végzett műveleteivel kapcsolatos egyéb stratégiai vagy szakpolitikai kérdésekről is.
      (2)   A BK-bizottságnak szánt munkaanyagokat és javaslatokat a bank készíti elő és terjeszti a BK-bizottság és a megfigyelők elé. A javaslatokban részletesen ki kell térni az alábbiakra:

                  a)

                  a projekt leírására és annak ismertetésére, hogy az milyen szerepet játszik az ország stratégiai dokumentumaiban kifejtett fejlesztési stratégiában;

                  b)

                  a projekt eredményeképpen elérendő fejlesztési célra, valamint a tervezett intézkedések hosszú távú fenntarthatóságára;

                  c)

                  a projekt általános felépítésére és indoklására;

                  d)

                  a projekt költségeire, a finanszírozás módjára és kockázataira, valamint adott esetben, a kockázatok mérséklése érdekében alkalmazandó banki intézkedésekre;

                  e)

                  az AKCS–EU partnerségi megállapodás rendelkezései alapján a projekt helyi, országos és regionális hatásaira, ideértve a környezeti hatásokat is;

                  f)

                  a Bizottság egyetértésére vagy véleményére a végrehajtásról szóló rendelet 16. cikkének (5) bekezdése szerint.

            (3)   A projekt technikai megvalósítására és a kivitelezés ütemtervére vonatkozó részletes szabályokat a javaslat mellékletében kell összefoglalni.
      5. cikk
      (1)   A bank a javaslatokat a tárgyhoz tartozó dokumentumokkal együtt köteles a BK-bizottság tagjai és póttagjai, valamint a Tanács Főtitkársága és az EKSZ részére megküldeni legalább 21 naptári nappal egy-egy ülés kitűzött időpontja előtt.
      Kivételes esetekben – a bank megfelelően indokolt kérelmére– az elnök a fenti határidők betartása alól felmentést adhat. Amennyiben azonban a BK-bizottság valamelyik tagja arról tájékoztatja a titkárságot, hogy a határidő betartása alóli felmentés nem elfogadható, a szóban forgó napirendi pontot törlik.
      (2)   A BK-bizottság tagjai írásban továbbíthatják a bankhoz észrevételeiket vagy kérhetnek további tájékoztatást az (1) bekezdés alapján megküldött dokumentumokkal kapcsolatban, az alábbi határidőkön belül:

                  a)

                  legkésőbb öt munkanappal az ülések tervezett időpontja előtt, a banktól az ülést megelőző írásbeli válaszra vonatkozó igény esetén;

                  b)

                  legkésőbb három munkanappal az ülések tervezett időpontja előtt, az ülésen adott szóbeli válaszra vonatkozó igény esetén.

            Továbbra is fennáll a BK-bizottság tagjainak ahhoz való joga, hogy a banktól szóbeli választ kapjanak az (1) bekezdés alapján megküldött dokumentumokkal kapcsolatban az ülés alatt feltett kérdéseikre.
      (3)   Az elnök javaslata alapján a BK-bizottság az egyes ülések kezdetén elfogadja az ülés napirendjét. Bármelyik BK-bizottsági tag kérelmezheti új napirendi pontok felvételét, de kizárólag tárgyalás céljából. Az új napirendi pontokkal kapcsolatos tájékoztatás szóban is megtehető.
      (4)   Vélelmezni kell, hogy a távollévő tagállami képviselő a benyújtott dokumentumokat jóváhagyta vagy azokról kedvező véleményt nyilvánított, kivéve, ha előzőleg írásban arról tájékoztatta a BK-bizottság elnökét, hogy a benyújtott dokumentumokat nem áll szándékában jóváhagyni vagy azokról kedvező véleményt nyilvánítani, vagy ha a kivételes esetekre vonatkozó eljárás szerint egy másik tagállam képviselőjének meghatalmazást adott. Szavazásra feljogosító meghatalmazásról vagy helyettes kijelöléséről a BK-bizottság elnökét előzőleg hivatalosan tájékoztatni kell.
      Egy tagállam képviselője csak egy másik tagállam képviselőjétől fogadhat el meghatalmazást.
      6. cikk
      (1)   A BK-bizottság véleményét a bank – a bank kezdeményezésére és az elnök előzetes beleegyezésével – írásbeli eljárásban kérheti.
      (2)   Az írásbeli eljárás keretében benyújtott javaslatot a bank valamennyi alátámasztó dokumentummal együtt köteles a BK-bizottság elé terjeszteni. Ha egy tagállam képviselője egy javaslat előterjesztését követő 21 naptári napon belül nem szavaz a javaslat ellen, szavazatát a javaslatot támogató szavazatnak kell tekinteni.
      (3)   Ha egy BK-bizottsági tag legkésőbb a (2) bekezdésben meghatározott, 21 naptári nap lejárta előtt öt munkanappal kifejezetten kéri egy javaslat BK-bizottsági megtárgyalását, a javaslatot a BK-bizottság következő tervezett ülésére kell tárgyalásra előterjeszteni. Sürgősség miatt kivételes esetekben a bank felkérheti az elnököt, hogy a 2. cikk rendelkezései szerint hívja össze a BK-bizottság rendkívüli ülését.
      7. cikk
      (1)   A végrehajtásról szóló rendelet 16. cikke (6) bekezdésében foglaltakat nem érintve a BK-bizottság jóváhagyását vagy támogató véleményét a BK-bizottság észrevételeinek figyelembevételéhez kötheti.
      (2)   A BK-bizottság kérheti egy adott kérelem vagy javaslat értékelésének meghatározott szempontok szerinti kiegészítését. Ebben az esetben a kérelmet vagy javaslatot a BK-bizottság másodízben is tárgyalhatja.
      (3)   A BK-bizottság megállapításait a bank irányító testületei elé kell terjeszteni.
      8. cikk
      (1)   A BK-bizottsági ülések főbb következtetéseiről és a BK-bizottsági tagok főbb álláspontjairól az elnök felelőssége mellett a titkárság legkésőbb az ülés időpontját követő tizenöt munkanapon belül jegyzőkönyvet készít. A titkárság az írásbeli eljárás során közzétett véleményeket és leadott szavazatokat is rögzíti. A jegyzőkönyveket a BK-bizottsági tagok részére kell elküldeni.
      (2)   A jegyzőkönyv a BK-bizottság jóváhagyása után tekinthető véglegesnek, amely történhet írásbeli eljárás keretében vagy a BK-bizottság soron következő ülésén.
      (3)   A BK-bizottsággal kapcsolatos leveleket a titkárság részére kell címezni, a BK-bizottság elnökének figyelmébe ajánlva.
      (4)   A BK-bizottság ülésein résztvevő összes képviselő és megfigyelő köteles tiszteletben tartani a BK-bizottság munkájának és tanácskozásainak bizalmas jellegét. A BK-bizottság munkájával és tanácskozásaival összefüggő dokumentumok kizárólag a címzettet illetik, aki köteles gondoskodni biztonságos tárolásukról és bizalmas jellegük megőrzéséről.
      (5)   Annak érdekében, hogy biztosítható legyen az Európai Fejlesztési Alap keretében finanszírozott tevékenységek közötti széles körű koherencia és a tevékenységek egymást kiegészítő jellege, a bank – a BK-bizottság elnökének egyetértésével – évente két alkalommal általános tájékoztatást nyújt az EFA-bizottság, valamint a Tanács előkészítő szervei – különösen az AKCS-munkacsoport – részére a beruházási keret végrehajtásáról. Erre a (4) bekezdésében rögzített titoktartási szabályok betartásával kerül sor.
      9. cikk
      (1)   A bank fedezi a BK-bizottság működési költségeit, beleértve minden tagállamból egy képviselő utazási költségeit is. A BK-bizottság elnöki teendőit ellátó tagállami képviselőt akkor is megilleti az utazási költségtérítés, ha ugyanannak a tagállamnak egy másik képviselője már igénybe veszi az utazási költségtérítést.
      (2)   A BK-bizottság munkájához szükséges helyiségeket és berendezéseket a bank bocsátja rendelkezésre.
      10. cikk
      Az ezen eljárási szabályzat értelmében továbbítandó értesítések, levelek vagy dokumentumok elektronikus levélben vagy telefaxon is továbbíthatók.

         (1)  A Tanács (EU) 2015/322 rendelete (2015. március 2.) a 11. Európai Fejlesztési Alap végrehajtásáról (HL L 58., 2015.3.3., 1. o.).


title: A Tanács (KKBP) 2016/1946 határozata (2016. március 15.) az Európai Unió és Grúzia közötti, a minősített adatok cseréjére és védelmére vonatkozó biztonsági eljárásokról szóló megállapodás aláírásáról és megkötéséről

text:
               8.11.2016

               HU

               Az Európai Unió Hivatalos Lapja

               L 300/1

         A TANÁCS (KKBP) 2016/1946 HATÁROZATA
   (2016. március 15.)
   az Európai Unió és Grúzia közötti, a minősített adatok cseréjére és védelmére vonatkozó biztonsági eljárásokról szóló megállapodás aláírásáról és megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 37. cikkére, valamint az Európai Unió működéséről szóló szerződésre és különösen annak 218. cikke (5) bekezdésére és (6) bekezdésének első albekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács a 2014. január 20-i ülésén úgy határozott, hogy felhatalmazza az Unió külügyi és biztonságpolitikai főképviselőjét (a továbbiakban: a főképviselő) arra, hogy az Európai Unióról szóló szerződés37. cikke értelmében és az Európai Unió működéséről szóló szerződés 218. cikkének (3) bekezdésében megállapított eljárásnak megfelelően tárgyalásokat kezdjen egy, az Európai Unió és Grúzia közötti adatbiztonsági megállapodás megkötéséről.

               (2)

               A felhatalmazást követően a főképviselő tárgyalásokat folytatott Grúziával a minősített adatok cseréjére és védelmére vonatkozó biztonsági eljárásokról szóló megállapodásról.

               (3)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Unió és Grúzia közötti, a minősített adatok cseréjére és védelmére vonatkozó biztonsági eljárásokról szóló megállapodást az Unió nevében a Tanács jóváhagyja.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Uniót jogilag kötelező aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2016. március 15-én.

            a Tanács részéről

            az elnök

         A.G. KOENDERS


title: 2011/661/: A Tanács határozata ( 2011. október 3. ) a Régiók Bizottsága nyolc spanyol tagjának és tíz spanyol póttagjának kinevezéséről

text:
               7.10.2011

               HU

               Az Európai Unió Hivatalos Lapja

               L 263/18

         A TANÁCS HATÁROZATA
   (2011. október 3.)
   a Régiók Bizottsága nyolc spanyol tagjának és tíz spanyol póttagjának kinevezéséről
   (2011/661/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a spanyol kormány javaslatára,
   mivel:

               (1)

               A Tanács 2009. december 22-én, illetve 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU (1) és 2010/29/EU (2) határozatot.

               (2)

               Francesc ANTICH I OLIVER, Marcelino IGLESIAS RICOU, Vicente ÁLVAREZ ARECES, Dolores GOROSTIAGA SAIZ, José María BARREDA FONTES, Guillermo FERNÁNDEZ VARA, Miguel SANZ SESMA és Francisco CAMPS ORTIZ hivatali idejének lejártát követően a Régiók Bizottsága nyolc tagjának helye megüresedett. Alberto GARCÍA CERVIÑO, Lucía MARTÍN DOMÍNGUEZ, Juan Antonio MORALES RODRÍGUEZ, Elsa CASAS CABELLO, Esther MONTERRUBIO VILLAR, Javier VELASCO MANCEBO, Luisa ARAÚJO CHAMORRO, Antonio GONZÁLEZ TEROL, Alberto CATALÁN HIGUERAS és Rafael RIPOLL NAVARRO hivatali idejének lejártát követően a Régiók Bizottsága tíz póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Luisa Fernanda RUDI ÚBEDA, Presidenta del Gobierno de Aragón,

                           —

                           Francisco ÁLVAREZ-CASCOS FERNÁNDEZ, Presidente del Principado de Asturias,

                           —

                           José Ramón BAUZÁ DÍAZ, Presidente del Gobierno de las Illes Balears,

                           —

                           Juan Ignacio DIEGO PALACIOS, Presidente del Gobierno de Cantabria,

                           —

                           Dolores de COSPEDAL GARCÍA, Presidenta de la Junta de Comunidades de Castilla-La Mancha,

                           —

                           José Antonio MONAGO TERRAZA, Presidente de la Junta de Extremadura,

                           —

                           María Yolanda BARCINA ANGULO, Presidenta de la Comunidad Foral de Navarra,

                           —

                           Alberto FABRA PART, Presidente de la Comunidad Valenciana;

                     és

               b)

               póttagként:

                           —

                           Roberto Pablo BERMÚDEZ DE CASTRO MUR, Consejero de Presidencia del Gobierno de Aragón,

                           —

                           José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias,

                           —

                           Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias,

                           —

                           Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria,

                           —

                           Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha,

                           —

                           Cristina Elena TENIENTE SÁNCHEZ, Vicepresidenta y Portavoz de la Junta de Extremadura,

                           —

                           Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid,

                           —

                           Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia,

                           —

                           Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra,

                           —

                           María Victoria PALAU TÁRREGA, Directora General de Relaciones con la Unión Europea de la Comunidad Valenciana.

         2. cikk
   Ez a határozat az elfogadásának napján lép hatályba.

      Kelt Luxembourgban, 2011. október 3-án.

            a Tanács részéről

            az elnök

         J. FEDAK

      (1)  HL L 348., 2009.12.29., 22. o.

      (2)  HL L 12., 2010.1.19., 11. o.